Burjassot tanca les actuacions musicals de les festes 2024 amb el Musical Hollywood en el Dia de la Mare de Déu de l’Assumpció
2025-07-24

La festivitat de la Mare de Déu de l’Assumpció, el 15 d’agost, ajuntarà a Burjassot, tradició, música i bon ambient per a festejar un dels dies més destacats que viu el municipi dins de les seues festes patronals. I, és que, la Clavaria de la Mare de Déu de l’Assumpció, també ha fet una gran faena al llarg de l’any fins a arribar a este dia tan especial.

Dia que començarà a les 10.30 hores amb la concentració de les Clavariesses en la Plaça Emilio Castelar (Ajuntament) per a, en cercaviles acompanyades de l’Agrupació Musical Los Silos i per la Clavaria de Sant Roc 2024, anar a arreplegar a la Clavariessa Major, María Mosqueda Jiménez. Una vegada arreplegada María, es dirigiran a l’Església de Sant Miquel on, a les 12.00 hores serà la Missa Major en honor a la Mare de Déu.

Ja a la vesprada, sobre les 20.00 h serà el volteig de les campanes i es dispararan les 21 salves que anuncien la festivitat de Sant Roc. Després d’estes, donarà principi la processó en honor a la Mare de Déu, on les diferents Clavaries, al costat de les Clavariesses de l’Assumpció, i les i els ciutadans que vulguen participar en esta, aniran acompanyats de la música de l’Agrupació Musical Los Silos. En finalitzar la processó es tirarà un ram de focs artificials a càrrec de la pirotècnica Zaragozana.

Per a finalitzar el dia, a les 23.30 hores, a la Plaça Emilio Castelar, arribarà el Musical Hollywood obert a tota la ciutadania i patrocinat per l’Ajuntament, igual que la discomòbil posterior.